**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 02.09.2018, ora 08.00 – 03.09.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 03.09.2018, ora 7.00**

**RÂURI**

**Debitele au fost, în general, staţionare,** exceptând râurile din bazinele hidrografice: Jiu, Siret (exceptând bazinele Putnei, Rm. Sărat, Bârladului), Prut (exceptând bazinul Jijiei) şi cursul inferior al Mureşului, unde au fost în scădere uşoară.

 Debitele se situează la valori cuprinse între 30-100% din mediile multianuale lunare, mai mari pe râurile din bazinele hidrografice: Arieș, Jiu, Vedea, Prahova, Suceava, Moldova, Trotuş, în bazinul superior al Bistriţei, pe cursurile mijlocii şi inferioare ale Mureșului, Begăi, Siretului, pe cursul Prutului, pe afluenţii Oltului mijlociu şi inferior şi pe unele râuri din Dobrogea și mai mici (10-30% din mediile multianuale lunare) pe râurile din bazinul Bârladului, Turului, bazinul superior al Crasnei și pe afluenții Jijiei.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, staţionare,** exceptând râurile din bazinele hidrografice: Jiu, Siret (exceptând bazinele Putnei, Rm. Sărat, Bârladului) şi Prut, unde vor fi în scădere uşoară.

Sunt posibile scurgeri pe versanţi, torenţi, pâraie şi creşteri de niveluri şi debite pe unele râuri de deal și de munte din jumătatea de nord a țării, datorită precipitațiilor prognozate şi propagării**.**

**DUNĂRE**

**Debitul la intrarea în ţară** (secţiunea Baziaş) în intervalul 02-03.09.2018 **a fost în creştere, având valoarea de 2800 m3/s**, sub media multianuală a lunii **septembrie (3800 m3/s).**

În aval de Porţile de Fier debitele au fost în creștere pe sectorul Gruia – Hârşova şi în uşoară scădere pe sectorul Vadu Oii – Tulcea.

**Debitul la intrarea în ţară** (secţiunea Baziaş) **va fi** staţionar **(2800 m3/s).**

În aval de Porţile de Fier debitele vor fi în creștere pe sectorul Gruia – Vadu Oii şi relativ staționare pe sectorul Brăila – Tulcea.

**2.** **Situaţia meteorologică în intervalul 02.09.2018, ora 08.00 –03.09.2018, ora 06.00**

**În ţară,** vremea s-a menținut călduroasă în cea mai mare parte a țării, izolat caniculară în sudul și sud-vestul extrem, iar indicele temperatură-umezeală (ITU) a atins sau depășit ușor pragul critic de 80 de unități al disconfortului termic, local în Dobrogea și punctiform în Muntenia și sudul Olteniei. Cerul a fost mai mult senin, cu unele înnorări după-amiaza la munte - unde pe spații mici s-au semnalat averse și descărcări electrice, iar în ultimele ore ale intervalului și în Banat. Vântul a suflat slab și moderat, cu intensificări trecătoare în Dobrogea, Bărăgan, sudul Banatului și pe crestele montane. Temperaturile maxime au fost cuprinse între 26 de grade la Sulina și 36 de grade la Calafat, iar la ora 06.00 valorile termice se încadrau între 8 grade la Miercurea Ciuc și 26 de grade la Moldova Nouă.

***Observații:*** *începând de ieri de la ora 06.00 a fost în vigoare o atenționare cod galben pentru fenomene periculoase imediate, emisă de către SRPV Cluj.*

**La Bucureşti,** vremea a fost în continuare călduroasă, caniculară în centrul orașului, unde și indicele temperatură umezeală (ITU) a atins pragul critic de 80 de unități. Cerul a fost senin, iar vântul a suflat slab și moderat. Temperatura maximă a fost de 33 de grade la Afumați, 34 de grade la Băneasa și 35 de grade la Filaret, iar la ora 06.00 se înregistrau 18 grade la Afumați și Filaret și 14 grade în Băneasa*.*

**3. Prognoza meteorologică în intervalul 03.09.2018, ora 08.00 –04.09.2018, ora 08.00**

**În ţară,** temperatura aerului va fi în scădere față de intervalul anterior în majoritatea regiunilor, dar vremea se va menține călduroasă în sud, sud-est și pe arii restrânse în rest. Instabilitatea atmosferică se va accentua în jumătatea de vest a țării și la munte, unde vor fi perioade de timp cu înnorări, averse, pe spații mici torențiale, descărcări electrice și intensificări de scurtă durată ale vântului ce vor lua și aspect de vijelie. Punctiform va cădea grindină, iar cantitățile de apă vor depăși, local, 25 l/mp și izolat 40 l/mp, mai ales în Banat, Crișana, precum și în zona deluroasă și montană a Carpaților Occidentali și din vestul Carpaților Meridionali. În restul teritoriului, cerul va fi variabil, vântul va sufla slab și moderat, cu intensificări trecătoare în sud-est, iar manifestări specifice instabilității atmosferice, vor fi posibile izolat după-amiaza și seara. Temperaturile maxime se vor încadra între 26 și 34 de grade, cu cele mai ridicate valori în Câmpia Română, unde și indicele temperatură umezeală (ITU) se va apropia și izolat va atinge pragul critic de 80 de unități. Minimele termice se vor situa în general între 10 și 19 grade.

**La Bucureşti,** vremea se va menține călduroasă, iar indicele temperatură umezeală (ITU) se va apropia și posibil va atinge pragul critic de 80 de unități. Cerul va fi variabil, iar vântul va sufla slab și moderat. Temperatura maximă va fi de 32...33 de grade, iar cea minimă de 17...19 grade.

***I. CALITATEA APELOR***

**1.1. Pe fluviul Dunărea**

Nu au fost semnalate evenimente deosebite.

**1.2. Pe râurile interioare**

**ABA Siret Bacău,** informează că **la data de 02.09.2018 ora 15:15, în râul Cracău, localitatea Bodeştii de Jos, jud. Neamţ**, un cetăţean a aruncat o sticlă cu o substanţă necunoscută în apă, de pe podul de pe D.J. nr. 155 G. Ulterior s-a constatatat existenţa unor peşti morţi. La faţa locului s-a deplasat personal desemnat din cadrul SGA Neamţ: laborator, comp. G.R.A. şi I.T.A. pentru prelevare probe şi constatarea celor sesizate.

Amonte 50 m de pod, pe un braţ al râului Cracău, s-a constatat prezenţa unor **peştişori morţi (6 buc.)** puiet cu dimensiuni de până la 5 cm. Au fost prelevate probe de apă din următoarele secţiuni: amonte pod 100 m, amonte pod 50 m (locul faptei, unde a fost aruncată o cantitate de cca **1 l hipoclorit de sodiu**) şi de sub pod. S-au efectuat analize la faţa locului pentru indicatorul clor rezidual, valorile regăsite situându-se sub limita de cuantificare a metodei de 0,03 mg/l.

Rezultatele analizelor pe probele de apă recoltate şi la alţi indicatori fizico-chimici:

       - amonte pod 100 m: T apa = 22°C, pH = 7,6 , oxigen dizolvat: 8,5 mgO2/l;

       - amonte pod 50 m:   T apa = 21°C, pH = 7,5 , oxigen dizolvat: 8,7 mgO2/l;

       - in sectiunea podului:  T apa = 21°C, pH = 8,1 , oxigen dizolvat: 8,2 mgO2/l;

În conformitate cu  Ordinul 161/2006, al M.M.G.A. valorile indicatorului pH se inscriu în intervalul reglementat 6.5-8.5 iar cele ale oxigenului dizolvat asigură condiţiile specifice clasei a II a de calitate - 7,0 mgO2/l pentru protecţia ecosistemului acvatic.

        Fapta va fi preluată de către serviciul Inspectoratului General de Poliţie Judeţean Neamt, urmând ca S.G.A. Neamţ să răspundă solicitărilor primite.

**1.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

**1. În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 30.08.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 01.09.2018 - 02.09.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**